ระเบียบกรุงเทพมหานครระเบียบกรุงเทพมหานครว่าด้วยการจ่ายเงินช่วยเหลือผู้ซึ่งลาออกจากราชการก่อนเกษียณอายุพ.ศ.2543----------------- โดยที่เป็นการสมควรวางระเบียบกรุงเทพมหานครว่าด้วยการจ่ายเงินช่วยเหลือผู้ซึ่งลาออกจากราชการก่อนเกษียณอายุ อาศัยอำนาจตามความในมาตรา49แห่งพระราชบัญญัติระเบียบบริหารราชการกรุงเทพมหานคร พ.ศ.2528 ประกอบกับ ข้อ 4 ข้อ 9 และข้อ 13แห่งข้อบัญญัติกรุงเทพมหานคร เรื่อง เงินช่วยเหลือผู้ซึ่งลาออกจากราชการก่อนเกษียณอายุ พ.ศ.2543 ผู้ว่าราชการกรุงเทพมหานคร จึงวางระเบียบขึ้นไว้ ดังต่อไปนี้ ข้อ1 ระเบียบนี้เรียกว่า"ระเบียบกรุงเทพมหานครว่าด้วยการจ่ายเงินช่วยเหลือผู้ซึ่งลาออกจากราชการก่อนเกษียณอายุ พ.ศ. 2543" ข้อ2ระเบียบนี้ให้ใช้บังคับตั้งแต่วันที่ 1 ตุลาคม 2542 เป็นต้นไป ข้อ3 บรรดาระเบียบ ข้อบังคับหรือคำสั่งอื่นใดในส่วนที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ ให้ใช้ระเบียบนี้แทน ข้อ4ให้ปลัดกรุงเทพมหานครรักษาการตามระเบียบนี้และให้มีอำนาจออกคำสั่งเพื่อปฏิบัติการให้เป็นไปตามระเบียบนี้ หมวด 1 ข้อความทั่วไป ----------------- ข้อ5 ในระเบียบนี้ "หน่วยงาน"หมายความว่า หน่วยงานตามกฎหมายว่าด้วยระเบียบบริหารราชการกรุงเทพมหานครและส่วนราชการตามประกาศกรุงเทพมหานครว่าด้วยการแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานครที่ไม่ต่ำกว่าระดับกอง "โครงการ"หมายความว่า โครงการให้เงินช่วยเหลือผู้ซึ่งลาออกจากราชการก่อนเกษียณอายุของกรุงเทพมหานคร "เงินขวัญถุง"หมายความว่า เงินช่วยเหลือในอัตราเจ็ดเท่าของเงินเดือนเดือนสุดท้าย "ช.ร.บ."หมายความว่า เงินช่วยเหลือรายเดือนผู้รับบำนาญ ข้อ6เมื่อหน่วยงานเจ้าสังกัดของข้าราชการกรุงเทพมหานครที่ลาออกตามโครงการได้รับแจ้งรายชื่อการอนุญาตให้ข้าราชการกรุงเทพมหานครลาออกแล้วให้แจ้งข้าราชการกรุงเทพมหานครที่ได้รับอนุญาตให้ลาออกทราบโดยเร็ว เพื่อยื่นคำขอรับเงินช่วยเหลือตามแบบท้ายระเบียบดังต่อไปนี้ (1) คำขอรับเงินขวัญถุง ให้ใช้ตามแบบ ข.1 (2) คำขอรับ ช.ร.บ. ให้ใช้ตามแบบ ข.2 ข้อ7ให้หน่วยงานเจ้าสังกัดของข้าราชการกรุงเทพมหานครที่ลาออกเป้นผู้คำนวณเงินขวัญถุง และ ช.ร.บ.ที่จะต้องจ่ายให้แก่ข้าราชการกรุงเทพมหานครที่ลาออกตามโครงการ ข้อ8วิธีการเบิกข่ายและอำนาจอนุมัติการเบิกจ่ายเงินช่วยเหลือตามระเบียบนี้ให้ปฏิบัติตามระเบียบกรุงเทพมหานครว่าด้วยการรับเงิน การเบิกจ่ายเงิน การเก็บรักษาเงินการนำส่งเงินและการตรวจเงิน โดยอนุโลม เว้นแต่ระเบียบนี้จะกำหนดไว้เป็นอย่างอื่น หมวด 2 การเบิกจ่ายเงินขวัญถุง ----------------- ข้อ9การเบิกจ่ายเงินขวัญถุงให้เบิกจ่ายจากเงินงบประมาณหรือเงินอื่นใดโดยให้วางฎีกาเบิกจ่ายเงินขวัญถุงครั้งแรก 3.5 เท่าของเงินเดือนสุดท้ายและครั้งที่สอง 3.5 เท่าของเงินเดือนเดือนสุดท้ายโดยให้แนบสำเนาคำสั่งอนุญาตให้ลาออกจากราชการตามโครงการ และรายละเอียดประกอบฎีกาเบิกเงินขวัญถุงตามแบบ ร.1 ท้ายระเบียบนี้ด้วย หมวด 3 การเบิกจ่าย ช.ร.บ. ------------------ ข้อ10 การเบิกจ่าย ช.ร.บ.ให้เบิกจ่ายจากเงินงบประมาณหรือเงินอื่นใด โดยระบุว่าเป็น ช.ร.บ. ประจำเดือนใด การวางฎีกาเบิกช.ร.บ.ให้แยกต่างหากจากฎีกาเบิกเงินบำนาญปกติและให้แนบรายละเอียดประกอบฎีกาเบิก ช.ร.บ. ตามแบบ ร.2 ท้ายระเบียบนี้ด้วย ข้อ11 กรณีที่มีการเบิกช.ร.บ.ไม่เต็มเดือนในฎีกาเดียวกัน ให้แยกรายการเบิกเป็นอีกรายการหนึ่งต่างหากจากการเบิก ช.ร.บ. เต็มเดือน การเบิกช.ร.บ.ในเดือนที่มีการเปลี่ยนแปลง ช.ร.บ.ให้แสดงรายละเอียดประกอบฎีกาด้วย การจ่ายช.ร.บ. ให้หน่วยงานผู้จ่ายเงินลงรายการจ่ายในบัตรรับ ช.ร.บ.ตามแบบท้ายระเบียบ หรือทะเบียน หรือบัตรจ่ายบำนาญ แล้วแต่กรณี หมวด 4 เบ็ดเตล็ด ----------------- ข้อ12 การส่งคืนเงินช่วยเหลือตามข้อ 9แห่งข้อบัญญัติกรุงเทพมหานคร เรื่อง เงินช่วยเหลือผู้ซึ่งลาออกจากราชการก่อนเกษียณอายุ พ.ศ.2543 ให้ส่งคืนเงินช่วยเหลือที่ได้รับไว้ทั้งหมดพร้อมทั้งดอกเบี้ยตามอัตราเงินงากประจำสิบสองเดือนขอางธนาคารออมสินณ วันที่กลับเข้ารับ ราชการหรือเข้าทำงานโดยคิดดอกเบี้ยตั้งแต่วันที่ได้รับเงินช่วยเหลือจนถึงวันที่ชำระเสร็จสิ้น ให้ส่งคืนเงินช่วยเหลือตามวรรคหนึ่งแก่หน่วยงานผู้เบิกเงินช่วยเหลือภายในสามสิบวัน นับแต่วันที่ได้กลับเข้ารับราชการหรือเข้าทำงาน ข้อ13ในกรณีที่มีเหตุพิเศษสมควรปฏิบัติเป้นอย่างอื่นหรือไม่ได้กำหนดไว้ในระเบียบนี้ให้เสนอผู้ว่าราชการกรุงเทพมหานครพิจารณาสั่งการเป็นกรณีๆ ไป ประกาศณ วันที่ 27 มกราคม พ.ศ .2543 พิจิตต รัตตกุล ผู้ว่าราชการกรุงเทพมหานคร(ดูข้อมูลจากภาพกฎหมาย)